ค่าน้ำมันเชื้อเพลิง
ยานพาหนะที่ใช้เครื่องยนต์ เชื้อเพลิงที่นำมาใช้ส่วนใหญ่เป็นน้ำมันดีเซลและน้ำมันเบนซิน จะมีเชื้อเพลิงประเภทอื่นอยู่บ้างแต่ก็ยังไม่แพร่หลายมากนัก ราคาน้ำมันปัจจุบันสูงกว่าในอดีตมาก บางท่านที่ใช้รถยนต์เปลี่ยนไปใช้แก๊สแทนน้ำมันซึ่งประหยัดได้พอควรทีเดียว เนื่องจากราคาแก๊สยังต่ำ บริษัทหรือห้างร้านต่างๆ ที่ใช้รถยนต์ในการประกอบกิจการต่างก็พยายามลดค่าใช้จ่ายในส่วนนี้ หลายบริษัทอาจเปลี่ยนไปใช้รถยนต์ที่มีความจุซีซีน้อยลงหรือเป็นรถยนต์ที่ใช้แก๊ส บริษัทที่ใช้พนักงานขายเป็นจำนวนมากก็ใช้วิธีจูงใจให้ค่าน้ำมันแก่พนักงานเป็นรายเดือน
28 พ.ย. 2557

ยานพาหนะที่ใช้เครื่องยนต์ เชื้อเพลิงที่นำมาใช้ส่วนใหญ่เป็นน้ำมันดีเซลและน้ำมันเบนซิน จะมีเชื้อเพลิงประเภทอื่นอยู่บ้างแต่ก็ยังไม่แพร่หลายมากนัก ราคาน้ำมันปัจจุบันสูงกว่าในอดีตมาก บางท่านที่ใช้รถยนต์เปลี่ยนไปใช้แก๊สแทนน้ำมันซึ่งประหยัดได้พอควรทีเดียว เนื่องจากราคาแก๊สยังต่ำ บริษัทหรือห้างร้านต่างๆ ที่ใช้รถยนต์ในการประกอบกิจการต่างก็พยายามลดค่าใช้จ่ายในส่วนนี้ หลายบริษัทอาจเปลี่ยนไปใช้รถยนต์ที่มีความจุซีซีน้อยลงหรือเป็นรถยนต์ที่ใช้แก๊ส บริษัทที่ใช้พนักงานขายเป็นจำนวนมากก็ใช้วิธีจูงใจให้ค่าน้ำมันแก่พนักงานเป็นรายเดือน 
น้ำมันเชื้อเพลิงที่ใช้ในกิจการสำหรับรถยนต์ของบริษัท มีประเด็นเกี่ยวกับภาษีซื้อ รายจ่ายในการคำนวณภาษีเงินได้นิติบุคคล ค่าน้ำมันที่จ่ายให้พนักงานเป็นรายเดือน มีภาษีตามประมวลรัษฎากรมาเกี่ยวข้องอย่างไรบ้าง มีการปฏิบัติผิดพลาดกันพอสมควร ต้องเสียภาษี เบี้ยปรับและเงินเพิ่ม จึงขอสรุปประเด็น ค่าน้ำมันเชื้อเพลิง ดังนี้ 
การขอคืนภาษีซื้อน้ำมันเชื้อเพลิง ผู้ประกอบการจดทะเบียนภาษีมูลค่าเพิ่ม ภาษีซื้อน้ำมันเชื้อเพลิงจะขอคืนภาษีซื้อได้หรือไม่ ขึ้นอยู่กับประเภทรถยนต์ที่ใช้ ปกติผู้ประกอบการจดทะเบียนภาษีมูลค่าเพิ่มมีสิทธิขอคืนภาษีซื้อที่เกี่ยวข้องกับกิจการได้ทุกกรณี เว้นแต่เป็นภาษีซื้อต้องห้าม ภาษีซื้อน้ำมันเชื้อเพลิงที่ใช้กับรถยนต์ที่สามารถขอคืนภาษีซื้อหรือนำไปหักออกจากภาษีขายได้ต้องเป็นภาษีซื้อจากน้ำมันเชื้อเพลิงที่นำมาใช้กับรถยนต์กระบะ หรือรถยนต์บรรทุกที่บรรทุกสิ่งของหรือบรรทุกผู้โดยสาร แต่ภาษีซื้อน้ำมันเชื้อเพลิงที่นำมาใช้กับรถยนต์เก๋งหรือรถยนต์นั่งและรถยนต์โดยสารที่มีที่นั่งไม่เกิน 10 คน ตามกฎหมายว่าด้วยพิกัดอัตราภาษีสรรพสามิต เป็นภาษีซื้อต้องห้ามมิให้ขอคืนภาษีซื้อหรือนำไปหักออกจากภาษีขาย บริษัทฯ หรือ ผู้ประกอบการทั่วไปที่ไม่ได้เป็นผู้ประกอบการจดทะเบียนภาษีมูลค่าเพิ่มไม่สามารถขอคืนภาษีซื้อน้ำมันเชื้อเพลิงได้ แต่สามารถนำภาษีซื้อน้ำมันเชื้อเพลิงไปหักรายจ่ายได้ ไม่ว่าจะใช้กับยานพาหนะประเภทใดก็ตาม 
รายจ่ายค่าน้ำมันเชื้อเพลิงในการคำนวณภาษีเงินได้นิติบุคคล ผู้ประกอบการจดทะเบียนภาษีมูลค่าเพิ่มที่ได้จ่ายค่าน้ำมันเชื้อเพลิงที่ใช้กับรถยนต์ ไม่ว่าจะเป็นรถยนต์ประเภทใดก็ตาม ค่าน้ำมันเชื้อเพลิงสามารถนำไปหักเป็นรายจ่ายในการคำนวณภาษีเงินได้นิติบุคคลได้ แต่ภาษีซื้อที่เป็นภาษีซื้อต้องห้ามมิให้ขอคืนหรือนำมาหักออกจากภาษีขาย กรณีภาษีซื้อน้ำมันเชื้อเพลิงที่นำมาใช้กับรถยนต์เก๋ง หรือรถยนต์นั่งและรถยนต์โดยสารที่มีที่นั่งไม่เกิน 10 คน ตามกฎหมายว่าด้วยพิกัดอัตราภาษีสรรพสามิต สามารถนำภาษีซื้อต้องห้ามนั้นไปหักเป็นรายจ่ายในการคำนวณกำไรสุทธิเพื่อเสียภาษีเงินได้นิติบุคคลได้ แต่ถ้าเป็นภาษีซื้อน้ำมันเชื้อเพลิงที่มีสิทธิขอคืนภาษีได้ แต่ผู้ประกอบการไม่ขอคืนภาษีซื้อ ภาษีซื้อนั้นไม่สามารถนำมาหักเป็นรายจ่ายทางภาษีได้ เพราะมีสิทธิขอคืนแต่ไม่ขอคืน 
จ่ายค่าน้ำมันเชื้อเพลิงให้พนักงานเป็นรายเดือน กรณีบริษัทเหมาจ่ายเงินค่าน้ำมันเชื้อเพลิงให้แก่พนักงานเป็นรายเดือน โดยรถยนต์ที่ใช้เป็นของพนักงานเอง ค่าน้ำมันเชื้อเพลิงที่บริษัทฯ จ่ายให้ถือ เป็นเงินได้หรือประโยชน์เพิ่มของพนักงาน บริษัทฯ ต้องหักภาษีเงินได้ ณ ที่จ่ายเมื่อจ่ายเงินได้และพนักงานต้องนำเงินค่าน้ำมันเชื้อเพลิงไปรวมคำนวณภาษีเงินได้บุคคลธรรมดาประจำปีภาษี ส่วนบริษัทนั้นสามารถนำค่าน้ำมันเชื้อเพลิงที่จ่ายให้แก่พนักงานไปหักเป็นรายจ่ายในการคำนวณภาษีเงินได้นิติบุคคลได้ ค่าน้ำมันเชื้อเพลิงที่บริษัทหรือนายจ้างได้จ่ายไปในการประกอบกิจการ สามารถนำไปหักเป็นรายจ่ายทางภาษีและสามารถขอคืนภาษีซื้อหรือนำไปหักออกจากภาษีขายได้ หากเป็นไปตามหลักเกณฑ์ที่กฎหมายกำหนด